በኢትዮጵያ ግንባታቸው ከተጀመሩ የስኳር ፕሮጀክቶች መካከል በእድገትና ትራንስፎርሜሽን ዕቅድ መጨረሻ ሰባቱ ተጠናቀው ማምረት ይጀምራሉ
 በኢትዮጵያ ግንባታቸው ከተጀመሩ የስኳር ፕሮጀክቶች መካከል በእድገትና ትራንስፎርሜሽን ዕቅድ መጨረሻ ላይ ሰባቱ ተጠናቀው ማምረት እንደሚጀምሩ የስኳር ኮርፖሬሽን አስታወቀ፡፡የህዝብ ተወካዮች ምክር ቤት የኢንዱስትሪ ጉዳዮች ቋሚ ኮሚቴ የኮርፖሬሽኑን 1ኛ ሩብ ዓመት ሪፖርት በተገመገመበት ወቅት የኮርፖሬሽኑ ዋና ዳይሬክተር አቶ ሽፈራው ጃርሶ ለምክር ቤቱ ሪፖርቱን ባቀረቡበት ወቅት እንዳሉት እነዚህ ተጠናቀው ማምረት የሚጀምሩት ፕሮጀክቶች በእድገትና ትራንስፎርሜሽን ዕቅድ መሠረት ግንባታቸውን በመከናወን ላይ ከሚገኙት አስር ፕሮጀክቶች መካከል ነው፡፡ የሚጠናቀቁት ፕሮጀክቶች የኦሞ ኩራዝ አንድ፣ በለስ አንድና ሁለት፣ ተንዳሆ አንድና ሁለት፣ ከሰም እና አርጆ ዴዴሳ መሆናቸውን ጠቅሰው፤ የአገሪቱን የስኳር ማምረት አቅም በከፍተኛ ደረጃ የሚያሳድጉ ሲሆኑ፤ እነዚህ ፕሮጀክቶች አገራዊ የስኳር ምርት 1 ነጥብ 5 ሚሊዮን ቶን እንደሚሸፍንና ይህም የእቅዱን 70 በመቶ መሆኑን ተናግረዋል፡፡በፕሮጀክቶቹ የሠራተኞች መኖሪያ ቤት ግንባታ፣ የመስኖ ልማት ሥራ፣ የሸንኮራ እርሻ ልማት ሥራና የማህበራዊ አገልግሎት መስጫ ተቋማት ግንባታ በመካሄድ ላይ ሲሆን 200 ሺህ ለሚደርሱ ዜጎች የሥራ ዕድል እንደሚፈጥሩም ተናግረዋል፡፡አቶ ሽፈራው እንዳሉት አዳዲሶቹ የስኳር ፕሮጀክቶች የሚካሄዱት በመልማት ላይ ባሉት ክልሎች ቆላማ አካባቢዎች ነው፡፡ በልማቱ ሥራ በፌዴራል፣ በክልል፣ በማህበረሰቡና በሚመለከታቸው አካላት ሰፊ ርብርብ እየተደረገ እንደሚገኝም ገልጸዋል፡፡ የፋብሪካዎቹ መጠናቀቅ የአገር ውስጥ የስኳር ፍላጎት አስተማማኝ አቅርቦት እንዲኖር ከማድረግ ባለፈ ከፍተኛ የውጭ ምንዛሪ ወጪን ማዳን እንደሚችል አስረድተዋል፡፡ በቋሚ ኮሚቴው የተሰጡ አስተያየቶች ለኮርፖሬሽኑ እንደግብዓት ሊሆኑ ስለሚችሉ ተግባራዊ እንደሚያደርጉም አመልክተዋል፡፡ የቋሚ ኮሚቴው ሰብሳቢ አቶ ብርሃኑ መኩዬ በበኩላቸው ኮርፖሬሽኑ በቀጣይ ሊሰሩ የታቀዱትን በፍኖታ ካርታ እቅድ ዝግጅት ላይ ማካተቱ የሚደገፍና የሚበረታታ ነው ብለዋል፡፡ ኮርፖሬሽኑ ከተለያዩ አካላት ጋር አብሮ መስራቱ፣ ከግዢ ጋር ተያይዞ የተከናወኑ ተግባራት፣ ለአዳዲሶቹ ፋብሪካዎች የሰው ኃይል ዝግጅት፣ የቤቶች ልማት ፕሮግራምና የካይዘን ትግበራ ላይ ያከናወነው ተግባር በጠንካራ ጎን የሚታይ መሆኑን ጠቁመዋል፡፡መልካም አስተዳደር ምን ደረጃ ላይ እንዳለ የማረጋገጥ ተግባር ላይ ግን ክፍተት በመኖሩ ትኩረት ሊሰጠው እንደሚገባም ማስገንዘባቸውን የኢዜአ ዘገባ ያስረዳል፡፡